Predkladacia správa
 
Dňa 9.10.2002 zverejnila Európska komisia pravidelné správy o pokroku kandidátskych krajín v príprave na vstup do EÚ. Pravidelné správy obsahujú komplexné hodnotenie plnenia politických kritérií, ekonomických kritérií, schopnosti prevziať záväzky vyplývajúce z členstva, ako aj hodnotenie budovania administratívnej kapacity pre uplatňovanie acquis communautaire. Súčasne s pravidelnými správami bol zverejnený Strategický dokument o rozširovaní Európskej únie.

Vzhľadom na to, že pravidelné správy uverejnené v roku 2002 budú Komisii slúžiť ako základ na vypracovanie odporúčaní krajinám, ktoré sú pripravené ukončiť rokovania, súčasťou tejto správy je aj hodnotenie doterajšieho vývoja na Slovensku od uverejnenia Posudku Európskej komisie v roku 1997. Okrem toho správa obsahuje osobitnú časť, v ktorej je posudzovaná miera plnenia priorít Partnerstva pre vstup (revidované Partnerstvo pre vstup bolo prijaté v januári 2002). V tejto časti je hodnotený aj pokrok, ktorý Slovensko dosiahlo pri implementácii opatrení vymedzených v Akčnom pláne posilňovania administratívnych a súdnych kapacít, ktorý vypracovala Komisia spolu s jednotlivými kandidátskymi krajinami na jar 2002. 

Rovnako ako predchádzajúce správy aj tohoročná konštatuje, že Slovensko plní kodanské politické kritériá a v hodnotenom období pokračovalo v procese konsolidácie demokratických inštitúcií. Vstup do EÚ bol aj naďalej na poprednom mieste politického programu. 

V rámci hodnotenia plnenia ekonomických kritérií správa konštatuje, že Slovenská republika je fungujúcou trhovou ekonomikou. Pokračovanie v nastúpenej reformnej ceste by malo Slovenskej republike umožniť čeliť konkurenčnému tlaku a trhovým silám v rámci Európskej únie. 

Správa ďalej uvádza prehľad schopnosti Slovenska prevziať záväzky vyplývajúce z členstva, ktorý je štruktúrovaný podľa negociačných kapitol. Táto časť sa začína hodnotením pokroku súvisiacim so „štyrmi slobodami“ a pokračuje systematickým hodnotením pokroku v každej kapitole tak, aby sa pokryli všetky aspekty acquis vrátane odvetvových politík, hospodárskych a fiškálnych otázok, regionálnej politiky, životného prostredia, spravodlivosti a vnútra, vonkajšej politiky a finančných otázok.

Vzhľadom na informatívny charakter predkladaného materiálu, v súlade so Smernicou na prípravu a predkladanie materiálov na rokovanie vlády Slovenskej republiky schválenou uznesením vlády SR č. 512/2001, nebola Správa o Pravidelnej správe Európskej komisie o pokroku Slovenskej republiky v príprave na členstvo v Európskej únii 2002 predložená na medzirezortné pripomienkové konanie. Materiál bol prerokovaný s pracovníkmi Ministerstva zahraničných vecí SR a názorové rozdiely doriešené na osobnom stretnutí podpredsedu vlády SR P. Csákyho a ministra zahraničných vecí SR E. Kukana dňa 5. novembra 2002.